#### FARSKÝ LIST

**29.august 2022 – 4.september 2022, číslo 468**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Si pripravený stať sa katolíkom?***

***=============================***

*A podľa čoho to vlastne poznáme?*

*Po prvé, tvárou v tvár Evanjeliu poznávam, že som hriešnik. Som vinný - a Pán mi odpustil a vykúpil ma. Ale stále ešte žijem život, ktorý nie je Boží ani nebeský. Som zachránený, ale stále hriešnik. Áno, som hriešnik, podľa slov Písma, že "niet rozdielu: veď všetci zhrešili a chýba im Božia sláva" (Rim 3, 22-23). Už som naozaj spoznal a priznal, že som hriešnik? Nie dobrý a zbožný človek, ale naozaj hriešnik? Plný hriechu, ktorý sa ani tak neprejavuje nejakými zločinmi, že by som niekoho zabil alebo kradol alebo bol bezbožný, ale je hlbokým vnútorným stavom nepodobnosti s Bohom, svetskosti, sebectva a tak? Stavom, spôsobom myslenia, videnia sveta, reagovania, konania, života, v ktorom som dvadsaťštyri hodín denne, sedem dní v týždni a na ktorý som tak navyknutý, že mi pripadá úplne normálny, samozrejmý a dokonca až donedávna som si myslel, že je to tak správne a že som dobrý a nábožný človek a vlastne ani nemám žiadne také hriechy, ak nejaké vôbec?*

*Po druhé, potrebujem Krista - ale nie len ako nejakého pomocníka s vecami, s ktorými si sám neviem rady, ale ako Spasiteľa, Záchrancu, Učiteľa, ktorý by ma z tohto stavu, vonkoncom nevhodného a neschopného na život v Nebi zachránil. A tak prichádzam ku Kristovi ako onen mýtnik, ktorý dosiahol milosrdenstva, keď "neodvážil sa ani oči k nebu zdvihnúť, ale bil sa do pŕs a hovoril: “Bože, buď milostivý mne hriešnemu!"" (Lk 18, 13).*

*Do tretice, viem, že to, čo musím zmeniť a meniť, som ja sám. Nie druhí ľudia, nie svet, nie farnosť, nie všetci naokolo - nikoho z nich ja sám aj tak zmeniť nemôžem -, ja sa musím zmeniť. Vo mne je zlo a koreň všetkých problémov a konfliktov a hriechu, pretože "zo srdca vychádzajú zlé myšlienky, vraždy, cudzoložstvá, smilstvá, krádeže, krivé svedectvá, rúhanie" (Mt 15, 19). Preto musím s pomocou Božej milosti zmeniť sám seba, ako mi vraví Písmo, "že máte odložiť starého človeka s predošlým spôsobom života, ktorý sa ženie za klamnými žiadosťami do skazy, a obnovovať sa duchovne premenou zmýšľania, obliecť si nového človeka, ktorý je stvorený podľa Boha v spravodlivosti a pravej svätosti" (Ef 4, 22-24). A nielen, že to už viem, ale túžim po tom, dychtím po tom, chcem to, som rozhodnutý tak urobiť, pripravený vydať sa na túto cestu premeny seba a v každej situácii, keď sa ma niečo dotkne, urazí, zraní, pohorší, sa znova a znova pýtať: aké zlo, sebectvo, hriech vo mne táto situácia odhalila? Ako sa ja sám musím ako reakcia na ňu zmeniť? K čomu má volá Kristus, pohýna Duch, čomu má učí Evanjelium? Tak, aby "náš starý človek bol s ním ukrižovaný, aby bolo hriešne telo zničené, aby sme už neotročili hriechu. Lebo kto zomrel, je ospravedlnený od hriechu" (Rim 6, 6-7).*

*Po štvrté, potrebujem k tomu spoločenstvo, komunitu Cirkvi, pretože túto cestu môžem absolvovať iba v spoločenstve a jeho vzťahy a spoločný život, pre ktorý sa v ňom rozhodujem, sú tými nástrojmi, ktoré jednak odhaľujú hriech v mojom srdci a jednak sú miestom a nástrojom mojej premeny, ako vraví Písmo: "Ako Boží vyvolenci, svätí a milovaní, oblečte si hlboké milosrdenstvo, láskavosť, pokoru, miernosť a trpezlivosť. Znášajte sa navzájom a odpúšťajte si, ak by mal niekto niečo proti druhému. Ako Pán odpustil vám, tak aj vy! Ale nad všetko toto majte lásku, ktorá je zväzkom dokonalosti! A vo vašich srdciach nech vládne Kristov pokoj. Preň ste aj povolaní v jednom tele. A buďte vďační! Kristovo slovo nech vo vás bohato prebýva. Vo všetkej múdrosti sa navzájom poúčajte a napomínajte a pod vplyvom milosti spievajte Bohu vo svojich srdciach žalmy, hymny a duchovné piesne. A všetko, čokoľvek hovoríte alebo konáte, všetko robte v mene Pána Ježiša a skrze neho vzdávajte vďaky Bohu Otcovi" (Kol 3, 12-17).*

*Kým v nás tvárou v tvár Kristovi a Evanjeliu ešte nie je toto poznanie, tento postoj a toto rozhodnutie, ešte nie sme pripravení stať sa kresťanmi v jednej, svätej, apoštolskej a katolíckej Cirkvi Ježiša Krista, ktorý "neprišiel... volať spravodlivých, ale hriešnikov, aby sa kajali" (Lk 5, 32).*

*Tak čo, sme pripravení vydať sa na cestu obrátenia, stať sa kresťanmi - katolíkmi, učeníkmi a nasledovníkmi Krista, Spasiteľa a Učiteľa?*

*Si človek a nefunguje ti život? Otec, matka a nefunguje ti rodina? Manžel, manželka a nefunguje ti manželstvo? Farár a nefunguje ti farnosť? Animátor a nefunguje ti spoločenstvo? Nie tak, ako by mali? Riešenie je vždy jedno a to isté: ty sa musíš zmeniť, ty sa musíš obrátiť - lebo samo obrátenie je trvajúci proces a cesta, ako nám pripomenula aj Synoda, keď nás pozvala na cestu "kontinuálneho obrátenia".*

***Disciplína je znamenie***

***=========================***

*Je disciplína a disciplína*

*Jedna je disciplína podriadená zákonu. Tá vládla kedysi cez príkazy, ako vraví Písmo: "Zachovajte všetky moje prikázania a ustanovenia a konajte podľa nich! Ja som Pán" (Lv 19, 37)!*

*A existuje disciplína podriadená cieľu, po ktorom prahneme a za ktorým ideme. O tej hovorí Pavol: "Neviete, že tí, čo bežia na štadióne, bežia síce všetci, ale iba jeden dosiahne víťaznú cenu? Bežte tak, aby ste sa jej zmocnili. A každý, kto závodí, zdržuje sa všetkého; oni preto, aby dosiahli porušiteľný veniec, my však neporušiteľný. Ja teda tak bežím, nie ako na neisto, tak bojujem, nie akoby som bil do vetra. Ale krotím svoje telo a podrobujem si ho, aby som azda, kým iným kážem, sám nebol zavrhnutý" (1Kor 9, 24-27).*

*A kde sa nachádza táto druhá disciplína, je tá prvá zbytočná. Preto Ježiš Evanjeliom a odhalením cieľa, ktorým je svätosť a skrze ňu zbožštenie, "zrušil zákon prikázaní, spočívajúci v nariadeniach" (Ef 2, 15). K čomu sú ešte potrebné príkazy pre toho, kto sám od seba dychtí po vznešenom cieli a súčasne rozumie a chápe, kadiaľ k nemu vedie cesta a aké sú podmienky jeho získania?*

*Preto hoci "keď prišla viera, už nepodliehame vychovávateľovi. Veď skrze vieru v Kristovi Ježišovi ste všetci Božími synmi" (Gal 3, 25-26), tak práve preto potrebujeme ešte hlbšiu a väčšiu a prísnejšiu disciplínu, aby sme dosiahli to, čo sme už dostali a čo sa teraz zo všetkých síl učíme žiť a trénujeme tým byť. Vieme totiž, že ak sa nenaučíme žiť tento Dar synovstva, tak nám bol daný zbytočne a tak, ako sa obával aj Pavol, ostaneme zavrhnutí, lebo sme si ho mohli osvojiť, ale neosvojili - kvôli nedostatku disciplíny!*

*Preto Katechizmus hovorí, že hriech znamená dobrovoľne uprednostniť iné, menšie dobrá pred týmto veľkým Dobrom od Boha. A hovorí, že je to voľba smrteľná. Lebo ako pre športovca uprednostniť zábavu pred tréningom a bodovanie pred diétou znamená koniec jeho nádeje na víťazstvo, u nás to platí úplne rovnako! Preto "ak budete žiť podľa tela, zomriete. Ale ak Duchom umŕtvujete skutky tela, budete žiť" (Rim 8, 13). Veď "priateľstvo s týmto svetom je nepriateľstvom s Bohom" (Jak 4, 4)! A čo iné je priateľstvo tohto sveta, než ze namiesto námahy tréningu a slávy víťazstva si volíme pohodlie sveta aj za cenu hanby porážky a prehry?*

*Práve táto vnútorná disciplína je meradlom toho, či to naozaj chceme. Či veríme, že to stojí za to, byť synom Boha, viac, než byť človekom sveta. Či naozaj veríme a máme nádej, že je v našich silách zvíťaziť, že skutočne "už mám pripravený veniec spravodlivosti, ktorý mi v onen deň dá Pán, spravodlivý sudca; a nielen mne, ale aj všetkým, čo milujú jeho príchod" (2Tim 4, 8 ). A či to naozaj chceme, či je to naša túžba, naša vášeň, naša láska a záľuba - byť "dokonalí, ako je dokonalý váš nebeský Otec" (Mt 5, 48). Ak áno, potom sa to prejaví práve disciplínou a tréningom, ochotou onoho nálezcu z podobenstva: "Nebeské kráľovstvo sa podobá pokladu ukrytému v poli. Keď ho človek nájde, skryje ho a od radosti z neho ide, predá všetko, čo má, a pole kúpi" (Mt 13, 44).*

*Verím. Môžem. Chcem. Trénujem. Takto to funguje. Preto viera, ktorá nedospeje až ku skutkom, k tréningu, je mŕtva a nanič. K čomu je dobré veriť, aké skvelé by to bolo, byt synom Boha a žiť Jeho Boží Večný Život, ak by sme to neurobili, iba sedeli a snívali a dumali o tom?*

***Poháňa nás túžba po dokonalosti***

***===============================***

*Lebo keď zmizne strach a žiadostivosť, ich miesto zaujme táto nová túžba, pasia, vášeň: dokonalosť. Byť dokonalí. Ako vraví Ježiš: "Vy teda buďte dokonalí, ako je dokonalý váš nebeský Otec" (Mt 5, 48). Vo všetkom, úplne. Preto píše Pavol: "Ja teda tak bežím, nie ako na neisto, tak bojujem, nie akoby som bil do vetra. Ale krotím svoje telo a podrobujem si ho. A všetci dokonalí takto zmýšľajme " (1Kor 9, 26-27; Flp 3, 15).*

*Nie zo strachu, že by sme boli odsúdení, keby sme neboli dokonalí. Nie z úzkosti ani z donútenia. Ale z poznania, že dokonalosť je blaženosť, ako vyznáva aj Katechizmus: "Nekonečne dokonalý a [preto] sám v sebe blažený Boh..." (KKC 1). Spoznali sme a zamilovali sme si túto predstavu. Uverili sme v nádej, že sme od Boha dostali dar a schopnosť takí byť. A tak z viery, nádeje a lásky sa zrodila vášeň. Vášeň pre dokonalosť, číru dokonalosť, číre dobro vo všetkom nie len v zmysle etiky, ale tak úplne, ako to na Počiatku čítame v Genezis: "Boh videl všetko, čo urobil, a hľa, bolo to veľmi dobré" (Gn 1, 31) - čiže dokonalé.*

*K tejto dokonalosti nás oslobodil Kristus práve tým, že utíšil nás smäd a vyliečil náš strach. Toto je to prvé. "Vyhoď najprv brvno zo svojho oka" (Mt 7, 5), hovorí Ježiš. "Milovaní, budujte sami seba na svojej presvätej viere a modlite sa v Duchu Svätom" (Júd 1, 20), nabáda jeho apoštol. A nie je vari Cirkev miesto, kde si spoločne pomáhame na ceste k tomuto cieľu, zdieľame medzi sebou túto cestu i jej rozkoš - a súčasne si navzájom umožňujeme dosiahnuť skutočnú dokonalosť a jej zavŕšenie v jednote spoločenstva, v jednote dokonalej lásky? "Človek nie je samotárske bytie, naopak, vo svojej prirodzenosti je spoločenským tvorom a bez vzťahov s inými nemôže žiť ani rozvíjať svoje vlohy. Mimoriadne výrečným svedectvom je pocit neuspokojenia, ktorý pociťuje človek v raji, dokiaľ jeho jediným spoločníkom je rastlinný a živočíšny svet (porov. Gn 2, 20). Až keď sa objavila žena, to jest bytosť, ktorá je telom z jeho tela a kosťou z jeho kostí (porov. Gn 2, 23) a v ktorej tiež prebýva duch Boha Stvoriteľa, môže uspokojiť svoju potrebu medziosobného dialógu, ktorý má pre ľudskú existenciu taký životný význam," vysvetľuje Kompendium sociálnej náuky Cirkvi.*

*Našom cieľom je Nebo. Stav dokonalosti, čiže svätosti - celého človeka, ako vraví Písmo: "Sám Boh pokoja nech vás celých posvätí, aby sa zachoval váš duch neporušený a duša i telo bez úhony, keď príde náš Pán Ježiš Kristus" (1Sol 5, 23). V spoločenstve, preto je Nebo spoločenstvom svätých, čiže Cirkvou, "na ktorej niet škvrny ani vrásky, ani ničoho podobného, ale aby bola svätá a nepoškvrnená" (Ef 5, 27), čiže dokonalá.*

*Čo teda? Musíš si to ujasniť. Uveriť tomu. Aj nádeji, že môžeš. Chcieť to. Rozhodnúť sa chcieť to. S celou silou onoho oslepujúceho: Je to krása! Milujem to! Chcem to! Môžem to! Idem na to! Žijem to, vychutnávam si to! Už žiadne otáľanie! Žiadne pochybnosti ani váhanie! Ja chcem - a naozaj môžem! Počujete? Ja môžem! "Taký príkaz som dostal od môjho Otca, ktorý chce, aby boli všetci ľudia spasení a poznali pravdu" (Jn 10, 18; 1Tim 2, 4)!*

*Toto je dominantná túžba, ktorá robí kresťana kresťanom, katolíka katolíkom, ktorá nás napĺňa radosťou a vlieva nám do žíl energiu a silu, prostá strachu, prostá skleslosti, prostá stresu, všetko v slobode a voľnosti a ľahkosti a rozkoši Božích detí, "nie zo žiaľu ani z donútenia" (2Kor 9, 7), s jasotom v srdci a spevom na perách! Viera s nádejou oslobodzuje pre Nebo a láska vovádza do Neba, domova a prirodzeného stavu bytia synov a dcér Boha, nášho Otca! A keď "nám srdce nič nevyčíta, máme dôveru k Bohu a dostaneme od neho všetko, o čo len budeme prosiť, lebo zachovávame jeho prikázania a robíme, čo sa jemu páči. A tak ospravedlnení z viery, žijeme v pokoji s Bohom skrze nášho Pána Ježiša Krista" (1Jn 3, 21-22; Rim 5, 1).*

*Ježišova smrť a obeta nám priniesla druhú šancu, nový začiatok. Ježišovo zmŕtvychvstanie zase novú budúcnosť, novú nádej. Sme synovia víťazstva, nie porážky! "Už mám pripravený veniec spravodlivosti, ktorý mi v onen deň dá Pán, spravodlivý sudca; a nielen mne, ale aj všetkým, čo milujú jeho príchod" (2 Tim 4, 😎.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **29.8.** | **Sťatie hlavy proroka, predchodcu a krstiteľa Jána** | | | Zdržanlivosť od mäsa  Odporúčaný sviatok  Štátny sviatok  Myrovanie |
| 10.30 spoveď  11.15 +Anna, Štefan, Michal (r.Obšasnikova) | 9.15 +Mária, Ján (r.Ihnatova) | 6.45 spoveď  7.45 +Marta Kertisova | |
| **Ut**  **30.8.** | Svätý Alexander, svätý Ján a svätý Pavol Nový, konštantínopolský patriarchovia | | | |
|  |  |  | |
| **St**  **31.8.** | **Uloženie pásu presvätej Bohorodičky** | | | |
| 9.00 \*ZBP o.Miroslav Janočko | 17.00 spoveď  18.30 +Mikuláš, Mária (r.Fedorova) + panychýda |  | |
| **Št**  **1.9.** | Začiatok indiktu, to je nového roka | | | |
|  |  |  | |
| **Pi**  **2.9.** | Svätý mučeník Mamant; prepodobný otec Ján Pôstnik, konštantínopolský patriarcha | | | |
|  |  |  | |
| **So**  **3.9.** | *Svätý hieromučeník Antim, nikomédijský biskup; prepodobný otec Teoktist, spoluaskéta veľkého Eutymia* | | | |
|  |  |  | |
| **Ne**  **4.9.** | **Trinásta nedeľa po Päťdesiatnici**  Svätý hieromučeník Babylas, biskup veľkej Antiochie; svätý prorok Mojžiš, ktorý videl Boha | | | Požehnanie školských potrieb |
| 9.15 \*za fanosť | 11.00 pomocníci, dobrodinci r. Čandikovej | 7.30 | |

***Úmysel modlitby****: za mier na Ukrajine a vo svete.*